De 150 asylansøgere, der bor i teltene ved Thisted, er allerede kommet i kontakt med det kolde danske vejr. Snevejret giver dog ikke problemer for asylansøgerne. Det skriver TV MIDTVEST. - Generelt er de glade og positive. De beboere, vi har haft i nogle dage, var rigtig flinke til at tage imod de nytilkomne og vise dem på plads, siger afdelingsleder Anders Brolev fra Beredskabscenter Thisted. Teltlejren er en nødlejr, og kan huse 370 asylansøgere. Teltene i teltlejren er oppustelige, og det betyder, at de er isoleret mod det kolde vejr. Alligevel er situationen ikke helt komfortabel. - Vi håber ikke, de skal være i teltene særlig længe, selv om der ikke er nogen forskel, når de er inde i teltene, hvor der er varmt og tørt. Men, der er naturligvis en forskel når de kommer ud, nu hvor det er blevet så meget koldere i vejret, siger Anders Brolev. Lørdag kom der yderligere 40 asylansøgere, og der forventes at komme endnu en flok søndag.

Opsummering:
Asylansøgerne, der er ankommet til teltlejren i Thisted, er ved godt mod trods det kolde vejr.